أنا بقالي فترة بفكر جديا في الانتحار ، كرهت كل حاجة ، كرهت أهلي وكل الناس وما بقتش حاسس بأي حاجة حلوة ، أنا في ثانوية عامة كمان ، كنت بذاكر كويس من أول السنة ، وآخر شهرين دول مفتحتش كتاب وبايع كل حاجة ، حاسس إني هعملها قريب فعلا ، نصيحتك
بص يا صديقي ، في أيام تانية ثانوي أنا كنت زيك بالظبط ، كنت داخل في دوامة من الفشل والاكتئاب واللامبالاة الدوارة ، أيامها كنت بأفصل - حرفيًا يعني - يعني بأحس أن مخي عمل بلينك كده ، لمدة 5 دقايق ، وأنا في خضم أي نشاط حياتي ، بمعنى إن تعبي النفسي تحوّل بشكل من الأشكال لشكل عضوي وبقى يأثر على تركيزي وحياتي بالكامل وجبت في الآخر 75% في الآخر ، وفي 3 لما لقيت إني كنت مبالغ في الموضوع وإنه مافيهوش حاجة ذاكرت عادي بقى. وأديني زي الفل دلوقتي أهه ، عايش الحمد لله ، ومبسوط ، وما انتحرتش ، وما حصلش حاجة :) ما تضغطش على نفسك خالص ، ذاكر عادي ، الثانوية مرحلة من مراحل حياتنا عادي خالص ، هتمتحن وتنسى والله ، وهتضحك على نفسك وعلى أنك كنت مكبّر الموضوع كده ع الفاضي. ذاكر أنت بس وسيبك من الكلام دا ، وإن شاء الله هتجيلي كمان كام شهر تقولي إنك كنت ساذج جدًا لما كنت مكبّر الموضوع كده وعامل منه قصة وبتفكر تنتحر :D ولما تخلص إمتحانات إن شاء الله وتطلع النتيجة ابقى ابعت لي وأقولك تخش كلية إيه :D :D